**A Tata-tóvárosi Vízisport Egylet**

**2022-es**

**Szakmai és gazdasági terve**

Egyesületünk a 2022-es évadban is a MESZ versenynaptáréhoz igazítva alakította ki programtervét, mely magában foglalja a szakmai munkát is.

A 2021-es év végén és az idei első két hónapban egy kemény alapozással, heti három edzésnapon történt Monos Gábor vezetésével a felkészítés. A gyerekek a kemény fizikai munka ellenére, lelkesen és szenvedélyesen készültek hétről-hétre az új evezős évadra. A saját testsúlyos erősítések, streching, és core trainingek mellett, ergoval és futással egészültek ki az edzésprogramok.

Mint, ahogy arról a facebook Edzés csoportban több alakalommal is beszámoltunk, az edzések teltházasak voltak, ami azt is jelenti, hogy a foglalkozásokon szép számmal vettek részt felnőtt tagjaink is.

A mellékelt TTVE versenynaptárban (1 sz. melléklet) azokat a versenyeket tüntettük fel, amelyken szándékaink szerint el tudunk indulni. A versenyek részben a tanuló korosztály versenyei, de számos lehetőség van a túrafordulókon felnőtt tagjaink részére amatőr versenyeken is részt venni.

A fiataloknak kiírt Sport XXI. versenyfordulók fontos állomásai a pontgyűjtésnek, ami alapján egyesületünk támogatásban részesülhet.

Az idei induló evezős évad ismételten az edzésekben és az edzői munkában is változást hozott. A felkészítő munka áprilistól kettős felállásban folytatódik Monos Gábor és a Győrből érkezett Vaczula István szakedző együttműködésével. Vaczula István a MESZ utánpótlás korú edzői pályázat útján kapott megbízást a TTVE-nél edzői feladatok ellátására, Varga Tamás MESZ elnökségi tag ajánlásával.

Részére az egyesület gépkocsi térítési díjat fizet a foglalkozási napok számától függően.

Monos Gábor, mint eddig is, önkéntes munkaként vállalja az edzői feladatokat. Az egyesület használatában lévő gépjárművet az edzésekre való átjárásra megkapta, azzal a feltétellel, hogy a Tatabányáról átjáró tagjainkat időpont egyezés esetén, szállítja.

A 2022-es versenyévad minél eredményesebb és sikeresebb megvalósításáért a tagsággal és az elnökséggel együttműködve törekedni kell arra, hogy a két edző által végzett szakmai munka, tartalmasan erősítse egymást, és a gyerekek alkalmazkodni tudjanak a változásból eredő kettős feladat kiosztáshoz. Miután az evezés egy kemény technikai sport, az új edző vízen történő technikai felkészítése nagyban segítheti a téli időszakban befektetett munka eredményességét az evezőversenyeken. (Megjegyzés: tanulóink a szárazföldi versenyeken igen sikeresek, a középmezőny vagy akár helyezettek is voltak, ugyanakkor az elmúlt évadban az evezős futameredmények a várakozástól elmaradtak)

A célként kitűzött technikai evezős mozgás minőségi fejlesztését és a bajnokság előtti vizes felkészülés edzéstervét Vaczula István végzi heti két edzésnapon. Monos Gábor az alapozó időszakban megkezdett állóképességi felkészítést jelenleg heti egy alkalommal, többnyire szárazföldi edzések megtartásával folytatja, de igyekezni fogunk, hogy a heti négy edzésnap bevezetésére sor kerüljön. Így értelem szerűen, 2-2 edzésnapot tartanak az edzők. A versenyekre való további erőnléti felkészítés, a nevezések - a bajnokság kivételével - továbbra is Monos Gábor feladata lesz, valamint a Sport XXI. versenyeken való részvétel lebonyolítása. Az országos bajnokságra történő nevezés, a csapatösszeállítások, a közös munka során megmutatkozó versenyzői eredményesség alapján, az edzők közös döntésével alakul ki.

Külön kiemelt program lesz az idén a tengeri evezés, ahol lépésről-lépésre kezdjük el annak népszerűsítését. Megismertetésének tágabb körben való elfogadtatásához, jelenleg még nem áll rendelkezésünkre elegendő eszköz, ugyanakkor a Tatai Regatta II. Beach Sprint verseny megrendezésével tovább erősítjük ezt a folyamatot, és részt veszünk a MESZ által idén elindított tengeri evezős fordulókon.

Elfogadásra javasoljuk, hogy a TTVE rövid távú céljaként továbbra is az evezés népszerűsítését, az utánpótlás nevelést és a felnőtt korosztály részére a rendszeres rekreációs mozgás biztosítását határozzuk meg, valamint a tengeri evezés lehetőségeken belüli propagálását.

A költségvetésben továbbra is az adott keretek közötti mozgástér optimális kihasználására törekszünk. Az előre nem látható üzemanyag árak emelkedése és az inflációs költségek növekedése ellenére, szeretnénk a tervezett versenyeken való részvételt végrehajtani.

|  |  |
| --- | --- |
| **Tervezett bevételek** | **2022/Ft** |
| Tagdíj bevételek | 4 500 000 |
| MESZ Sport XXI  |  521 785 |
| MESZ Műhelytámogatás |  480 000 |
| MESZ Regatta Támogatás |  250 000 |
| Önkormányzati Regatta pályázat |  300 000 |
| NEAO kommunikációs pályázat |  350 000 |
| SZJA 1% |  80 000 |
| Mindösszesen | 6 461 785 |

|  |  |
| --- | --- |
| **Tervezett kiadások** | **2022/Ft** |
| Eszközbeszerzés = Műhelytámogatás+ Sport XXI. | 1 002 000 |
| Gépkocsi+ üzemanyag költség | 1 200 000 |
| Szolgáltatások, adók, rendezvények |  960 000 |
| Versenyek |  500 000 |
| Tatai Regatta |  650 000 |
| NEAO pályázat |  350 000 |
| Egyéb szakmai anyagok |  900 000 |
| Összesen | 5 562 000 |
| Megtakarítás |   899 785 |

**A tervezett bevételek eléréséhez fontos, hogy a 2022. évi tagdíjbevételeknél javasolt 1000 Ft/ hó/ fő/ családi tagdíj emelését a Tagság elfogadja, valamint a nyári, csak 6 hónapra igénylők tárolási díját is 1000 Ft-tal megemeljük.**

**Szükséges, hogy adó 1%-a legalább az adott összegben realizálódjanak, illetve a tervezett támogatások megérkezzenek!**

A tervezett bevételek és az annál kisebb mértékű tervezett kiadások a jövő évi gazdálkodást stabillá teszik, és a tervezett céltartalék biztosítja az estleges nem várt kiadások fedezetét.

Összességében a szakmai és a gazdálkodási tervet a realitásokra építve, egy biztonságos éves működés érdekében, viszonylag szűk keretek között, de kivitelezhetően határoztuk meg.